DIRECTIVA 2008/36/CE A PARLAMENTULUI EUROPEAN ȘI A CONSILIULUI
din 11 martie 2008
de modificare a Directivei 92/49/CEE a Consiliului de coordonare a actelor cu putere de lege și actelor administrative privind asigurarea generală directă, alta decât asigurarea de viață, în ceea ce privește competențele de executare conferite Comisiei
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 47 alineatul (2) și articolul 55,
având în vedere propunerea Comisiei,
având în vedere avizul Comitetului Economic și Social European (1),
hotărând în conformitate cu procedura prevăzută la articolul 251 din tratat (2),
întrucât:
(1)
Directiva 92/49/CEE (3) prevede adoptarea anumitor măsuri în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (4).
(2)
Decizia 1999/468/CE a fost modificată prin Decizia 2006/512/CE, care a introdus procedura de reglementare cu control pentru adoptarea măsurilor care au un domeniu general de aplicare și care sunt destinate să modifice elemente neesențiale ale unui act de bază adoptat în conformitate cu procedura prevăzută la articolul 251 din tratat, printre altele prin eliminarea unora dintre aceste elemente sau prin completarea actului cu noi elemente neesențiale.
(3)
În conformitate cu declarația Parlamentului European, a Consiliului și a Comisiei (5) cu privire la Decizia 2006/512/CE, pentru ca procedura de reglementare cu control să fie aplicabilă actelor adoptate în conformitate cu procedura prevăzută la articolul 251 din tratat, care sunt deja în vigoare, aceste acte trebuie să fie adaptate în conformitate cu procedurile aplicabile.
(4)
Comisia ar trebui să fie împuternicită să adopte măsurile necesare pentru punerea în aplicare a Directivelor 73/239/CEE (6), 88/357/CEE (7) și 92/49/CEE, pentru a ține seama de evoluțiile tehnice din domeniul asigurărilor sau de pe piețele financiare și pentru a garanta aplicarea uniformă a directivelor menționate. În special, măsurile respective sunt destinate să extindă lista formelor juridice, să modifice lista categoriilor de asigurare sau să adapteze terminologia utilizată în această listă, să clarifice elementele constitutive ale marjei de solvabilitate, să modifice valoarea minimă a fondului de garantare, să modifice lista activelor care pot fi acceptate pentru a acoperi provizioanele tehnice, precum și regulile privind dispersia investițiilor, să modifice flexibilitatea reglementărilor de armonizare și să clarifice definițiile. Deoarece măsurile respective au un domeniu general de aplicare și sunt destinate să modifice elemente neesențiale ale Directivelor 73/239/CEE, 88/357/CEE și 92/49/CEE, printre altele prin completarea acestora cu noi elemente neesențiale, aceste măsuri trebuie să fie adoptate în conformitate cu procedura de reglementare cu control prevăzută la articolul 5a din Decizia 1999/468/CE.
(5)
Prin urmare, Directiva 92/49/CEE ar trebui să fie modificată în consecință.
(6)
Deoarece modificările aduse Directivei 92/49/CEE prin prezenta directivă sunt de natură tehnică și se referă numai la procedura comitetului, acestea nu trebuie să fie transpuse de statele membre. Prin urmare, nu este necesar să se prevadă dispoziții în acest sens,
ADOPTĂ PREZENTA DIRECTIVĂ:
Articolul 1
Modificări
În Directiva 92/49/CEE, la articolul 51, teza introductivă se înlocuiește cu următorul text:
„Următoarele adaptări tehnice destinate să modifice elemente neesențiale ale Directivelor 73/239/CEE și 88/357/CEE, precum și ale prezentei directive, printre altele prin completarea acestora, se adoptă în conformitate cu procedura de reglementare cu control menționată la articolul 2 din Directiva 91/675/CEE:”.
Articolul 2
Intrarea în vigoare
Prezenta directivă intră în vigoare în ziua următoare datei publicării în Jurnalul Oficial al Uniunii Europene.
Articolul 3
Destinatari
Prezenta directivă se adresează statelor membre.
Adoptată la Strasbourg, 11 martie 2008.